L'arsenal de la Ciutadella és un edifici construït per [Joris Prosper Van Verboom](http://ca.wikipedia.org/wiki/Joris_Prosper_Van_Verboom" \o "Joris Prosper Van Verboom) al [segle XVIII](http://ca.wikipedia.org/wiki/Segle_XVIII), i el [1889](http://ca.wikipedia.org/wiki/1889) va ser reformat com a palau reial per l'[Ajuntament de Barcelona](http://ca.wikipedia.org/wiki/Ajuntament_de_Barcelona), que el [1932](http://ca.wikipedia.org/wiki/1932) el va cedir per esdevenir el [Palau del Parlament de Catalunya](http://ca.wikipedia.org/wiki/Palau_del_Parlament_de_Catalunya).

Concretament la **Ciutadella de Barcelona** és una [fortalesa](http://ca.wikipedia.org/wiki/Fortalesa) construïda després de la [guerra de Successió Espanyola](http://ca.wikipedia.org/wiki/Guerra_de_Successi%C3%B3_Espanyola) amb la intenció de reprimir els barcelonins. Fou enderrocada a mitjans del segle XIX i en el seu solar s'hi construí el [parc de la Ciutadella](http://ca.wikipedia.org/wiki/Parc_de_la_Ciutadella). Només queden tres edificis de l'interior: la capella, l'antic Palau del governador, ocupat per un institut d'ensenyament i l'Arsenal, ampliat posteriorment per al seu ús consecutivament com a palau reial i museu, fins al seu ús actual com a [Palau del Parlament de Catalunya](http://ca.wikipedia.org/wiki/Palau_del_Parlament_de_Catalunya).

L'1 de març de 1716 es posà la primera pedra de la Ciutadella, en el baluard del Rei, aquell que mirava cap a la ciutat, i el 7 de març de 1717 es finalitzaren els remats dels baluards del Rei, de la Reina i del Príncep, i fou a partir d'aquest moment que s'iniciaren els enderrocs de 38 carrers i 1.016 habitatges del barri de la Ribera, deixant així lloc a l'esplanada de la fortalesa. No fou fins al 25 de gener de 1725 quan es van donar per finalitzades les obres de la Ciutadella, el mateix any del Tractat de Viena, i que suposava la pau entre Felip V i l'emperador Carles V.

El seu caràcter de representant de l'opressió (la de l'ocupació militar a la qual fou sotmesa Catalunya i la seva capital, la de la supressió de la seva antiga llibertat, i la de l'absolutisme de l'Antic Règim sobre els sectors liberals) la convertí en símbol odiat. La primera petició per a l'enderroc de la Ciutadella fou presentada al rei pels regidors de l'[ajuntament de Barcelona](http://ca.wikipedia.org/wiki/Ajuntament_de_Barcelona), el [29 de desembre](http://ca.wikipedia.org/wiki/29_de_desembre) de [1794](http://ca.wikipedia.org/wiki/1794), i fou desatesa igual que les peticions de [1840](http://ca.wikipedia.org/wiki/1840), [1845](http://ca.wikipedia.org/wiki/1845) i [1862](http://ca.wikipedia.org/wiki/1862). Les Corts sortides de la [revolució del 1868](http://ca.wikipedia.org/wiki/Revoluci%C3%B3_del_1868) van aprovar en [10 de desembre](http://ca.wikipedia.org/wiki/10_de_desembre) de [1869](http://ca.wikipedia.org/wiki/1869) la llei per la propietat dels terrenys de la fortalesa passava a l'ajuntament a condició de construir jardins, pagar l'enderroc i la construcció de casernes de substitució. A partir de [1871](http://ca.wikipedia.org/wiki/1871) ja començaren a sorgir avantprojectes d'urbanització del parc, guanyant el concurs per la seva urbanització [Josep Fontserè i Mestre](http://ca.wikipedia.org/wiki/Josep_Fontser%C3%A8_i_Mestre) el mateix 1871, però el seu avanç lent va fer que quedés vinculat a l'[Exposició Universal de 1888](http://ca.wikipedia.org/wiki/Exposici%C3%B3_Universal_de_1888).